**Negeseuon Cristnogol i blant ar y thema chwaraeon / bod yn y tîm.**

**Adnoddau:** sgarff/cap/crys/bathodyn/baner – unrhyw beth fydd yn **dangos yn glir** eich bod chi’n cefnogi un tîm yn benodol (e.e. tîm Cymru/Lerpwl/Abertawe).

**Holi** - Tybed fedrwch chi ddyfalu pa dîm dw i’n cefnogi?

*(Esgus/cogio cael syrpreis eu bod nhw wedi dyfalu’n gywir y tro cyntaf.)*

**Holi** – Sut oeddech chi’n gwybod?!!

**Rhannu** – bob tro mae (enw eich tîm) yn chwarae dw i eisiau iddyn nhw ennill. Dw i’n trio fy ngorau i wylio’r gemau os ydyn nhw ar y teledu. Weithiau dw i’n mynd i weld gêm (os na, esboniwch pam). Dw i’n cefnogi’r un tîm ers.........

Pam dych chi’n meddwl mod i’n cefnogi (eich tîm)? (Dwedwch pam).

Fyswn i byth yn gwisgo crys/sgarff (tîm arall)! Fysa cefnogwr (tîm arall) byth yn gwisgo crys/sgarff (enw eich tîm). Dim ond lle i un tîm (cenedlaethol/Premiership/lleol) sydd yna yn fy mywyd i. Dw i’n cefnogi’r tîm pan maen nhw’n colli a phan maen nhw’n ennill.

**Neges:** Os ydyn ni’n Gristnogion fe ddylai pobl wybod ein bod ni’n cefnogi’r Arglwydd Iesu. Fe ddylai fod yna rywbeth amdanon ni a’n bywydau sy’n wahanol ac sy’n dangos i bobl pwy rydyn ni’n dilyn. Does gan gefnogwyr pêl-droed ddim swildod na chywilydd pan maen nhw’n siarad am eu tîm. Fe ddylen ninnau hefyd weddïo am nerth i ddangos yn glir i bwy rydyn ni’n perthyn. Dyma mae Paul yn ddweud yn y Beibl,

**Adnodau: Rhufeiniaid 1: 16**

*Does gen i ddim cywilydd o'r newyddion da o gwbl. Dyma'r ffordd rymus mae Duw'n gweithio i achub pawb sy'n credu — yr Iddew a phawb arall hefyd. Dyma'r newyddion da sy'n dangos i ni sut allwn ni gael perthynas iawn â Duw. Yr unig beth sydd ei angen ydy credu ei fod e'n ffyddlon.*

Mae eisiau i ni fod yr un peth – i beidio bod â chywilydd o’r newyddion da fod Iesu Grist yn fyw.

**Gweddïwn:** Ein Tad, Diolch i ti am dy gariad tuag aton ni. Diolch am anfon Iesu i’r byd fel ein bod ni i gyd yn cael cyfle i dy adnabod di yn well. Helpa ni i garu Iesu a’i ddilyn. Helpa ni i fod yn ffyddlon i Iesu yn union fel mae cefnogwyr pêl-droed/rygbi yn ffyddlon i’w timau. Helpa ni i fod yn llawen os ydyn ni’n aelodau o dy dîm di. I’r rhai ohonon ni sy’n dal heb ddewis dy ddilyn, rho ddoethineb i ni i wneud y penderfyniad cywir a derbyn dy fab Iesu Grist fel ein Harglwydd. Amen.